**Nyhetsbrev 9.juni 2015**

All informasjon om regelverk og søknadsprosedyrer for den nye spesialiteten i rus- og avhengighetsmedisin finner du på [www.nfram.no](http://www.nfram.no) og på helsedirektoratets hjemmesider: <http://www.helsedirektoratet.no/helsepersonell/spesialistgodkjenning/lege/Sider/rus-og-avhengighetsmedisin.aspx>

**Informasjon om behandling av søknader:**

Spesialitetskomiteens leder Rune Tore Strøm er godkjent spesialist i rus- og avhengighetsmedisin og den formelle saksbehandlingen av søknader om godkjennelse etter overgangsregler begynner nå med bistand fra spesialitetskomiteen.

**Neste obligatoriske overgangskurs vil antagelig bli arrangert høsten 2016.**

54 engasjerte kursdeltagere gjennomførte det obligatoriske overgangskurset i rus- og avhengighetsmedisin i Tromsø den første uken i juni. Det ble flotte dager med faglig påfyll, gode forelesere og stor aktivitet i plenumsdiskusjoner.

Nå har til sammen 140 leger deltatt på obligatoriske overgangskurs i rus- og avhengighetsmedisin. Overgangsvinduet lukker 1.12.2016 og det siste obligatoriske overgangskurset vil bli arrangere tidlig på høsten i 2016 slik at alle som kan søke om godkjenning etter overgangsregler får med seg kurset. Kurset vil bli annonsert i god tid.

**Innføringskurs del I og del II**, **nytt kurs i september 2015**

36 LIS leger som skal følge et ordinært utdanningsløp for spesialiteten i rus- og avhengighetsmedisin deltok på obligatorisk innføringskurs på Soria Moria i mai.

Det vil bli et nytt innføringskurs tidlig høst 2015 (antagelig i september) og dette vil bli annonsert i løpet av juni. Kurset vil holdes i kurslokaler i Oslo men vil ikke være et ”hotell-kurs” så deltagerne skaffer selv overnatting. Det vil bli sendt ut egen beskjed om kurset via nyhetsbrev og til kontaktpersoner.

Dette kurset må være gjennomført før LIS kan melde seg på grunnkurs-pakken.

**Grunnkurspakke 1-4**

De obligatoriske grunnkursene i rus- og avhengighetsmedisin er bygget opp etter modell av grunnkursene for LIS i psykiatri i en KULL-MODELL. Det betyr at når man melder seg på grunnkurs 1 blir man automatisk del av et kull – som følges ad gjennom alle fire grunnkurs. Det blir ett grunnkurs hvert semester og hele rekken er altså gjennomført i løpet av 2 år.

**Det aller første Grunnkurs 1 arrangeres mandag 26.oktober – fredag 30. oktober (uke 44) på hotell i Fredrikstad.**

Professor emeritus Jørg Mørland er kursleder på grunnkurs 1og leder av spesialitetskomiteen Rune Tore Strøm er kursleder for det første kullet gjennom hele løpet.

Kurset vil bli annonsert i kurskatalogen og påmelding vil skje til koordinatorkontoret i Legeforeningen. Alle dere som har gjennomført innføringskurset eller skal delta på neste kurs i september har anledning til å melde dere på grunnkurs-pakken og jeg håper virkelig dere benytter sjansen. Det vil være et maks-tall på ca 40 deltagere.

**Den neste Grunnkurspakken 1-4 starter i løpet av 2016**

Neste kurs-rekke med grunnkurs 1-4 vil starte i løpet av 2016.

Hvis det blir stort press og mange påmeldte til grunnkurs 1 i oktober 2015 – og mange ikke kommer med i første kull vil neste kurs-rekke antagelig starte med Grunnkurs 1 i løpet av vårsemesteret 2016. Dette vil avgjøres etter at antall påmeldte til kurset i oktober i år er avklart.

Dersom det blir lite press på påmeldinger til grunnkurs 1 kan det være aktuelt å vente til høsten 2016 med å starte neste kurs-rekke.

Viktig informasjon om kurs sendes til medlemmene i NFRAM via nyhetsbrev og til kontaktpersoner. Informasjon ligger også på hjemmesiden.

Vennlig hilsen

Guri Spilhaug

Leder NFRAM